b'\n_START_ARTICLE_\nCl\xc4\x83direa prim\xc4\x83riei municipiului Chi\xc8\x99in\xc4\x83u\n_START_SECTION_\nIstoric\n_START_PARAGRAPH_\nLa sf\xc3\xa2r\xc8\x99itul secolului al XIX-lea primarul ora\xc8\x99ului, Carol Schmidt, a \xc3\xaenaintat ini\xc8\x9biativa construc\xc8\x9biei unui sediu nou pentru duma or\xc4\x83\xc8\x99eneasc\xc4\x83, pe locul ocupat de depoul de pompieri. Proiectarea a fost \xc3\xaencredin\xc8\x9bat\xc4\x83 lui Mitrofan Elladi, arhitectul de atunci al ora\xc8\x99ului. \xc3\x8en ajutorul s\xc4\x83u a fost invitat Alexandru Bernardazzi. Arhitectura cl\xc4\x83dirii este \xc3\xaen spirit eclectic \xc3\xaen baza arhitecturii rena\xc8\x99terii italiene._NEWLINE_Construc\xc8\x9bia sediului dumei a fost terminat\xc4\x83 \xc3\xaen 1901. \xc3\x8en 1941, \xc3\xaen timpul retragerii sovieticilor, consiliul local, cum era denumit\xc4\x83 prim\xc4\x83ria pe atunci, a fost aruncat \xc3\xaen aer. Cl\xc4\x83direa a fost restaurat\xc4\x83 \xc3\xaen 1944 de c\xc4\x83tre administra\xc8\x9bia rom\xc3\xa2neasc\xc4\x83. A fost distrus\xc4\x83 din nou, \xc3\xaen luna august a anului respectiv, \xc3\xaen timpul bombardamentelor aeriene sovietice._NEWLINE_Dup\xc4\x83 r\xc4\x83zboi cl\xc4\x83direa necesita o restaurare serioas\xc4\x83, iar de acest lucru s-a ocupat arhitectorul Robert Kurtz, \xc3\xaen perioada 1946\xe2\x80\x931948. Acesta s-a inspirat din fotografiile p\xc4\x83strate, pentru a restabili fa\xc8\x9bada c\xc3\xaet mai aproape posibil de varianta original\xc4\x83. \xc3\x8en 1951, administra\xc8\x9bia a revenit \xc3\xaen cl\xc4\x83dire, fiind astfel dat\xc4\x83 \xc3\xaen exploatare.\n_START_SECTION_\nStructura\n_START_PARAGRAPH_\nCl\xc4\x83direa, ridicat\xc4\x83 \xc3\xaen dou\xc4\x83 niveluri, cu planul \xc3\xaen form\xc4\x83 de careu, ocup\xc4\x83 col\xc8\x9bul cartierului, m\xc4\x83rginit lateral de strada Vlaicu P\xc3\xa2rc\xc4\x83lab, construit\xc4\x83 cu fa\xc8\x9badele principale pe liniile ro\xc8\x99ii ale str\xc4\x83zilor. Fa\xc8\x9badele sunt \xc3\xaenviorate de rezalite, \xc3\xaencununate cu frontoane triunghiulare, \xc3\xaen care se afl\xc4\x83 intr\xc4\x83ri \xc3\xaen unit\xc4\x83\xc8\x9bile comerciale de la parter \xc8\x99i intrarea \xc3\xaen curtea interioar\xc4\x83 a prim\xc4\x83riei. _NEWLINE_Intrarea principal\xc4\x83 este solu\xc8\x9bionat\xc4\x83 printr-un rezalit amplasat la col\xc8\x9bul cl\xc4\x83dirii, \xc3\xaencununat cu un turn cu orologiu, vechi simbol al autoadministr\xc4\x83rii urbane, intrarea dominat\xc4\x83 de volumul unui balcon-tribun\xc4\x83, element de aceia\xc8\x99i origine istoric\xc4\x83. Circula\xc8\x9bia pe vertical\xc4\x83 este solu\xc8\x9bionat\xc4\x83 pe o scar\xc4\x83 cu trei rampe cu treptele din marmur\xc4\x83. Cele mai importante cabinete ale primarului \xc8\x99i func\xc8\x9bionarilor principal, sunt amplasate \xc3\xaen rezalite. _NEWLINE_Deasupra intr\xc4\x83rii principale se afl\xc4\x83 o sal\xc4\x83 polivalent\xc4\x83 cu o configura\xc8\x9bie poligonal\xc4\x83, \xc3\xaenscris\xc4\x83 \xc3\xaen configura\xc8\x9bia col\xc8\x9bului. Decora\xc8\x9bia plastic\xc4\x83, bazat\xc4\x83 pe combina\xc8\x9bie de forme medievale gotice \xc8\x99i renascentiste specifice Toscanei, este activ\xc4\x83, reprezentat\xc4\x83 prin ferestre circulare, \xc3\xaenscrise \xc3\xaen ancadrament ogival \xc3\xaen partea superioar\xc4\x83, turnule\xc8\x9be de col\xc8\x9b, mascaroane, bosaje masive la col\xc8\x9burile rezalitelor, la ancadramente \xc8\x99i paramentul etajului, toate fa\xc8\x9badele fiind \xc3\xaencununate de o corni\xc8\x99\xc4\x83 proeminent\xc4\x83 sus\xc8\x9binut\xc4\x83 de console cu imitarea unor ma\xc8\x99icule.'